# גדעון (יחידה ראשונה)

דמותו של גדעון היא מן הדמויות המרכזיות של ספר שופטים. לא ניתן ללמוד על גדעון ללא חזרה להבנת הרקע שבו פעל גדעון. אמנם התלמידים למדו את ספר שופטים בכיתה ז' אך יש לחזור שוב על המאפיינים של ספר שופטים בכלליות כדי להיכנס ללימוד פרשיות גדעון. יחידה זו היא רקע לתקופת גדעון. יחידה זו תלמד במשך שני שיעורים

**שאלות מכוונות למידה:**

מהם ההבדלים בין תקופת יהושע ותקופת השופטים?

מהם המאפיינים של ספר שופטים?

כיצד משתקפים מאפייני ספר שופטים בפרשיות גדעון?

[**בין יהושע לשופטים -למורה- 2**](#_Toc72424288)

[**רקע- השיעבוד 4**](#_Toc72424289)

[**תוכחת האיש הנביא 6**](#_Toc72424290)

[**הקשר רחב [רשות] 8**](#_Toc72424291)

[**הקשר אישי [רשות] 9**](#_Toc72424292)

## בין יהושע לשופטים -למורה-

פרק א: בין יהושע לשופטים - מבוא לספר שופטים חלק א.

שופטים פרק א' פותח במילים: "וַיְהִי אַחֲרֵי מוֹת יְהוֹשֻׁעַ " – ספר שופטים כולו מתאפיין כתקופה שבאה אחרי מות יהושע.

**מה אפיין את ימי יהושע?**

תקופה זו היא שיא – הגשמת ההבטחה לאבות:

פרק כא מסכם את הדברים: (מא) וַיִּתֵּן ה' לְיִשְׂרָאֵל אֶת כָּל הָאָרֶץ **אֲשֶׁר נִשְׁבַּע לָתֵת לַאֲבוֹתָם** וַיִּרָשׁוּהָ וַיֵּשְׁבוּ בָהּ:

(מב) וַיָּנַח ה' לָהֶם מִסָּבִיב **כְּכֹל אֲשֶׁר נִשְׁבַּע לַאֲבוֹתָם** וְלֹא עָמַד אִישׁ בִּפְנֵיהֶם מִכָּל אֹיְבֵיהֶם אֵת כָּל אֹיְבֵיהֶם נָתַן ה' בְּיָדָם:

(מג) **לֹא נָפַל דָּבָר מִכֹּל הַדָּבָר הַטּוֹב אֲשֶׁר דִּבֶּר ה'** אֶל בֵּית יִשְׂרָאֵל הַכֹּל בָּא:

חוזר על כך יהושע בנאום הפרידה שלו מן העם:

כג, יד: וְהִנֵּה אָנֹכִי הוֹלֵךְ הַיּוֹם בְּדֶרֶךְ כָּל הָאָרֶץ וִידַעְתֶּם בְּכָל לְבַבְכֶם וּבְכָל נַפְשְׁכֶם **כִּי לֹא נָפַל דָּבָר אֶחָד מִכֹּל הַדְּבָרִים הַטּוֹבִים** **אֲשֶׁר דִּבֶּר ה' אֱלֹהֵיכֶם עֲלֵיכֶם** הַכֹּל בָּאוּ לָכֶם לֹא נָפַל מִמֶּנּוּ דָּבָר אֶחָד:

**ואילו בספר שופטים בפרק א' אנו רואים הדרגה שלילית באופן בו מילאו השבטים את מצוות ירושת הארץ**

**וכך הם פני הדברים:**

**יהודה כבש את גב ההר אך לא את העמק (יט).**

**שבט יוסף (מנשה, אפריים) וזבולון מאפשרים לכנענים לשבת בתוכם (כז-ל)**

**שבטי אשר ונפתלי היושבים בקרב הכנעני (לא-לג)**

**ושבט דן שנדחק מנחלתו על ידי האמורי (לד-לו)**

מלבי"ם :

(יט) **ויהי**. עד עתה ספר כי יהודה שעלה אחרי מות יהושע להלחם כדבר ה' הצליח ויעש חיל וה' עמו, מעתה עד סוף הפרק מתחיל לספר כי אחרי זה לא עשו כמצות ה' ולא הורישו את יושבי הארץ הגם שראו שה' עמם, והוא הוצעה (הכנה) למה שאמר בסימן הבא שעלה מלאך ה' אל הבוכים להוכיחם על זאת. ומספר **איך חטאו בזה כל שבט ושבט**, ומתחיל מיהודה ואומר, הגם כי היה ה' את יהודה ויורש את ההר וממילא היה נקל לו לירד מן ההר אל העמק ולכבוש את יושבי העמק, וכמו שאמר (יהושע יז יח) כי הר יהיה לך וכו' והיה לך תוצאותיו כי תוריש את העמק מבואר כי אחרי כיבוש ההר נקל מאד לכבוש את העמק, בכל זאת כי לא להוריש את יושבי העמק... יען כי רכב ברזל להם, התרפה והתירא מללחום עמהם....

**להעמקה**: ניתן להשוות את הקשר בין סוף ספר בראשית ותחילת ספר שמות לקשר בין סוף ספר יהושע לתחילת ספר שופטים

(עיינו בהקשר רחב)

כדאי להמחיש על מפה ובתוך הפרק את ההיקפים של היושבים הזרים בקרב ישראל.

פרק ב: עזיבת עבודת ה' - מבוא לספר שופטים חלק ב:

בפרק זה מתואר עם ישראל הנגרר לעבודה זרה 'ויעשו בני ישראל את הרע בעיני ה' ויעבדו את הבעלים (יא): מתברר כי עבודת אלהי נכר הנה תולדה של ההשלמה עם הכנענים והישיבה עמהם בצותא, ולכן יש כאן חטא כפול (דעת מקרא) ועבירה גוררת עבירה.

**המעגל החוזר של ספר שופטים:**

נשים לב כי במעגל המקובל:

העם עובד ע"ז – הקב"ה נותן אותם ביד שוסים ואויבים – העם זועק אל ה' – ה' שולח שופט שמושיע אותם – השופט מת – העם חוזר לעבוד ע"ז.

אין אזכרה ברורה של **התשובה של עם ישראל**. בעיון בכתובים לא ברור האם השופט מגיע בעקבות חזרה בתשובה של העם או שהשופט מנהיג ומוביל את העם לתשובה.

מצודת דוד:

**מנאקתם** - מחמת שצעקו להתפלל ולשוב לה' ולא מאהבת המקום כ"א מלחץ האויב:

(יט) **והיה במות השופט** – רצה לומר גם התשובה ההיא לא היתה כי אם מתוכחות השופט ומיד שמת ואיננו להוכיחם שבו והשחיתו דרכם מעין דרכי אבותם שהרעו לעשות טרם עמד השופט ההוא:

נקודה זו, העוסקת במקומה של התשובה והחזרה מעבודת אלילים אל עבודת ה' תהיה חלק מן הדיון במנהיגותו של גדעון.

**נקודות נוספות למבוא:**

מומלץ לערוך עם התלמידים את רשימת השופטים שבספר וממנה לדלות את הפרטים:

* מאיזה שבט הגיע השופט?
* כמה זמן שפט?
* מול איזה אויב התמודד?
* באיזה אופן נלחם?
* האם היתה פניה של העם לה'?

**המשותף**: כולם מושיעים את ישראל אך לאחר מותם אין להם המשכיות בהנהגה ומצב העם שב להיות כבזמן שלפני הנהגתם.

ספר יהושע עוסק רובו **במלחמת כיבוש הארץ** ואילו ספר שופטים עוסק **במלחמות מגן מקומיות**.

ספר יהושע מאופיין **במנהיגות אחת רוחנית וצבאית** של יהושע ואילו בספר שופטים **ריבוי מנהיגים** לפרק זמן קצר.

בספר יהושע **עם ישראל מאוחד** במלחמתו בעמי הארץ, ואילו בספר **שופטים כל שבט עומד בפני עצמו** ורק שני שופטים (דבורה וגדעון) מצליחים לגייס כמה שבטים למלחמה.

עד כאן מבט כללי על תקופת השופטים והבעיות שבתקופה זו. לפיכך, לפני שנפגוש את גדעון חשוב שנבין מהו מצבו של העם ערב הטלת השליחות על גדעון, מבחינה אמונית ומבחינת השיעבוד.

## רקע- השיעבוד

הרקע לימי גדעון-פרק ו' פסוקים א-י:

א וַיַּעֲשׂוּ בְנֵי יִשְׂרָאֵל הָרַע, בְּעֵינֵי ה' וַיִּתְּנֵם ה' בְּיַד מִדְיָן, שֶׁבַע שָׁנִים. ב וַתָּעָז יַד מִדְיָן, עַל יִשְׂרָאֵל; מִפְּנֵי מִדְיָן עָשׂוּ לָהֶם בְּנֵי יִשְׂרָאֵל, אֶת הַמִּנְהָרוֹת אֲשֶׁר בֶּהָרִים, וְאֶת הַמְּעָרוֹת, וְאֶת הַמְּצָדוֹת. ג וְהָיָה, אִם זָרַע יִשְׂרָאֵל וְעָלָה מִדְיָן וַעֲמָלֵק וּבְנֵי קֶדֶם, וְעָלוּ עָלָיו. ד וַיַּחֲנוּ עֲלֵיהֶם, וַיַּשְׁחִיתוּ אֶת יְבוּל הָאָרֶץ, עַד בּוֹאֲךָ, עַזָּה; וְלֹא יַשְׁאִירוּ מִחְיָה בְּיִשְׂרָאֵל, וְשֶׂה וָשׁוֹר וַחֲמוֹר. ה כִּי הֵם וּמִקְנֵיהֶם יַעֲלוּ וְאָהֳלֵיהֶם, יבאו (וּבָאוּ) כְדֵי אַרְבֶּה לָרֹב, וְלָהֶם וְלִגְמַלֵּיהֶם, אֵין מִסְפָּר; וַיָּבֹאוּ בָאָרֶץ, לְשַׁחֲתָהּ. ו וַיִּדַּל יִשְׂרָאֵל מְאֹד, מִפְּנֵי מִדְיָן; וַיִּזְעֲקוּ בְנֵי יִשְׂרָאֵל, אֶל ה'.

* מיהם האוייבים?
* במה הם פוגעים? באיזו דרך?
* כיצד מתגוננים ישראל בפניהם?

נבחין בייחודו של האוייב:

**א.** האוייב אינו עם חזק המטיל מיסים או משעבד את האנשים אלא נוודים העולים מן המדבר: מדיין, עמלק ובני קדם .

**ב.** ישראל אינם מתמודדים עם המדיינים אלא בורחים מפניהם:

מִפְּנֵי מִדְיָן עָשׂוּ לָהֶם בְּנֵי יִשְׂרָאֵל אֶת הַמִּנְהָרוֹת אֲשֶׁר בֶּהָרִים וְאֶת הַמְּעָרוֹת וְאֶת הַמְּצָדוֹת

וכמותם גם המנהיג העתידי, גדעון, אינו חובט חיטים בגורן כמקובל אלא בגת 'לְהָנִיס מִפְּנֵי מִדְיָן'

בניגוד לתיאורים אחרים, בעמידה מול המדיינים ישנה תחושה של השפלה, ונמיכות קומה.

**1. הפועל החוזר:**

ג וְהָיָה, אִם זָרַע יִשְׂרָאֵל **וְעָלָה** מִדְיָן וַעֲמָלֵק וּבְנֵי קֶדֶם, **וְעָלוּ** עָלָיו.

ד וַיַּחֲנוּ עֲלֵיהֶם, וַיַּשְׁחִיתוּ אֶת יְבוּל הָאָרֶץ, עַד בּוֹאֲךָ, עַזָּה; וְלֹא יַשְׁאִירוּ מִחְיָה בְּיִשְׂרָאֵל, וְשֶׂה וָשׁוֹר וַחֲמוֹר.

ה כִּי הֵם וּמִקְנֵיהֶם **יַעֲלוּ** וְאָהֳלֵיהֶם וּבָאוּ כְדֵי אַרְבֶּה לָרֹב, וְלָהֶם וְלִגְמַלֵּיהֶם, אֵין מִסְפָּר;

וַיָּבֹאוּ בָאָרֶץ, לְשַׁחֲתָהּ.

השימוש בפועל "עלה", יוצר תחושה של השתלטות ושל מחנק.

בניגוד ל"ויעל" – "וידל ישראל מאד".

שימו לב לכלי- [**מילה מנחה**](https://docs.google.com/document/d/1l-ALgWKluGA0C7Jj3XQDxjuyl1aU3aRAYux4E2DDGq8/edit?usp=sharing)**.**

**2. הפסוקים מתארים הדרגה:**

* אמירה כללית- וְעָלוּ עָלָיו.
* פירוט- וַיַּשְׁחִיתוּ ... וְלֹא יַשְׁאִירוּ מִחְיָה בְּיִשְׂרָאֵל... כִּי הֵם וּמִקְנֵיהֶם יַעֲלוּ וְאָהֳלֵיהֶם וּבָאוּ כְדֵי אַרְבֶּה לָרֹב
* תוצאה סופית- וַיָּבֹאוּ בָאָרֶץ, לְשַׁחֲתָהּ.

**3. הסדר בפסוק**

הפסוק הראשון והפסוק האחרון בנויים במהופך, ועל ידי כך מדגישים את הירידה של ישראל מול העליה של מדיין:

וַתָּעָז יַד מִדְיָן עַל יִשְׂרָאֵל- וַיִּדַּל יִשְׂרָאֵל מְאֹד מִפְּנֵי מִדְיָן

**4. וּבָאוּ כְדֵי אַרְבֶּה לָרֹב**

דימוי האוייב לארבה, והשימוש בשורש "עלה", "שולח" אותנו אל התיאור הזכור לנו של מכת ארבה במצריים (שמות י):

(יד) וַיַּעַל הָאַרְבֶּה עַל כָּל אֶרֶץ מִצְרַיִם וַיָּנַח בְּכֹל גְּבוּל מִצְרָיִם כָּבֵד מְאֹד לְפָנָיו לֹא הָיָה כֵן אַרְבֶּה כָּמֹהוּ וְאַחֲרָיו לֹא יִהְיֶה כֵּן: (טו) וַיְכַס אֶת עֵין כָּל הָאָרֶץ וַתֶּחְשַׁךְ הָאָרֶץ וַיֹּאכַל אֶת כָּל עֵשֶׂב הָאָרֶץ וְאֵת כָּל פְּרִי הָעֵץ אֲשֶׁר הוֹתִיר הַבָּרָד וְלֹא נוֹתַר כָּל יֶרֶק בָּעֵץ וּבְעֵשֶׂב הַשָּׂדֶה בְּכָל אֶרֶץ מִצְרָיִם:

הארבה אוכל את כל היבול ומשאיר אחריו חורבן ורעב.

שימו לב לכלי- [ארמז לשוני](https://docs.google.com/document/d/10v-if4-jkkPniRFdEaG5xqERrL43IX2mt0Bj-dX7hMg/edit?usp=sharing).

**5. האטה**

ספר שופטים הרחיב מאוד בתיאור השעבוד למדין ואופיו, יותר מאשר אצל שופטים אחרים (השוו למשל לעתניאל בפרק ג' פס' ח, לאהוד בפרק ג' פס' יב-יד ולדבורה בפרק ד' פס' ב-ג), ובכך הוא יוצר ציפייה לבאות.

שימו לב לכלי: [האטה](https://docs.google.com/document/d/10v-if4-jkkPniRFdEaG5xqERrL43IX2mt0Bj-dX7hMg/edit?usp=sharing)

**הנחיה למורה:** נוכל להבין את השימוש בכלי, רק אם נשווה עם התלמידים לתיאורי שעבוד אחרים בספר שופטים, ונבחין בפירוט הרב.

**העמקה**:

1. בשימוש בארבה יש רמז לתוכחה מול הפסוקים בשמות טו: (כו) וַיֹּאמֶר אִם שָׁמוֹעַ תִּשְׁמַע לְקוֹל ה' אֱלֹהֶיךָ וְהַיָּשָׁר בְּעֵינָיו תַּעֲשֶׂה וְהַאֲזַנְתָּ לְמִצְוֹתָיו וְשָׁמַרְתָּ כָּל חֻקָּיו כָּל הַמַּחֲלָה אֲשֶׁר שַׂמְתִּי בְמִצְרַיִם לֹא אָשִׂים עָלֶיךָ כִּי אֲנִי ה' רֹפְאֶךָ:

כיוון שלא שמעו ישראל בקול ה' קיבלו את המכות ששם ה' במצרים.

2. השימוש בשורש דל הוא משמעותי:

מדרש תנחומא פרשת בהר סימן ג: וידל ישראל מאד מפני מדין, מהו וידל ישראל רבי יצחק ורבי לוי חד אמר שהיו דלים ממעשים טובים, וחד אמר שלא היה להם אפילו מנחה להביא קרבן כמו דאמרינן ואם דל הוא ואין ידו משגת,

**חכמים מתייחסים ל'וידל' כסיבה (מדוע הגיעו לכך שהיו משועבדים – שהיו דלים ממעשים טובים)**

**וגם כתוצאה (נהיו דלים ועניים ).**

## תוכחת האיש הנביא

תוכחת האיש הנביא-פרק ו' פס' ז-י :

ז וַיְהִי, כִּי זָעֲקוּ בְנֵי יִשְׂרָאֵל אֶל ה', עַל, אֹדוֹת מִדְיָן. ח וַיִּשְׁלַח ה' אִישׁ נָבִיא, אֶל בְּנֵי יִשְׂרָאֵל; וַיֹּאמֶר לָהֶם כֹּה אָמַר ה' אֱלֹהֵי יִשְׂרָאֵל, אָנֹכִי הֶעֱלֵיתִי אֶתְכֶם מִמִּצְרַיִם, וָאֹצִיא אֶתְכֶם, מִבֵּית עֲבָדִים. ט וָאַצִּל אֶתְכֶם מִיַּד מִצְרַיִם, וּמִיַּד כָּל לֹחֲצֵיכֶם; וָאֲגָרֵשׁ אוֹתָם מִפְּנֵיכֶם, וָאֶתְּנָה לָכֶם אֶת אַרְצָם. י וָאֹמְרָה לָכֶם, אֲנִי ה' אֱלֹהֵיכֶם לֹא תִירְאוּ אֶת אֱלֹהֵי הָאֱמֹרִי, אֲשֶׁר אַתֶּם יוֹשְׁבִים בְּאַרְצָם; וְלֹא שְׁמַעְתֶּם, בְּקוֹלִי.

בנקודת זמן זו: "וַיִּשְׁלַח ה' אִישׁ נָבִיא אֶל בְּנֵי יִשְׂרָאֵל".

כיצד יפעל איש נביא זה – האם הוא המושיע שנשלח ע"י הקב"ה, כדוגמת דבורה? אולי הוא נשלח לעודד את העם? אולי להוכיח את העם? הופעת הנביא מעוררת ציפייה לישועה:

**דברי הנביא בפסוקים ח- י מציגים את חסדי ה' ואת צו ה':**

* אָנֹכִי הֶעֱלֵיתִי אֶתְכֶם מִמִּצְרַיִם וָאֹצִיא אֶתְכֶם מִבֵּית עֲבָדִים:
* וָאַצִּל אֶתְכֶם מִיַּד מִצְרַיִם וּמִיַּד כָּל לֹחֲצֵיכֶם וָאֲגָרֵשׁ אוֹתָם מִפְּנֵיכֶם וָאֶתְּנָה לָכֶם אֶת אַרְצָם:
* וָאֹמְרָה לָכֶם אֲנִי ה' אֱ-לֹהֵיכֶם לֹא תִירְאוּ אֶת אֱלֹהֵי הָאֱמֹרִי אֲשֶׁר אַתֶּם יוֹשְׁבִים בְּאַרְצָם

**ואילו חטא ישראל בפסוק י' מתואר בקצרה**: 'וְלֹא שְׁמַעְתֶּם בְּקוֹלִי'

דברי הנביא מזכירים בניסוחם את דבר ה' במעמד הר סיני:

|  |  |
| --- | --- |
| **שופטים פרק ו' פס' ח-י** | **שמות פרק כ' פס' ב** |
| (ח) וַיִּשְׁלַח ה' אִישׁ נָבִיא אֶל בְּנֵי יִשְׂרָאֵל וַיֹּאמֶר לָהֶם כֹּה אָמַר ה' אֱ-לֹהֵי יִשְׂרָאֵל **אָנֹכִי הֶעֱלֵיתִי אֶתְכֶם מִמִּצְרַיִם וָאֹצִיא אֶתְכֶם מִבֵּית עֲבָדִים:**  (ט) וָאַצִּל אֶתְכֶם מִיַּד מִצְרַיִם וּמִיַּד כָּל לֹחֲצֵיכֶם וָאֲגָרֵשׁ אוֹתָם מִפְּנֵיכֶם וָאֶתְּנָה לָכֶם אֶת אַרְצָם:  (י) וָאֹמְרָה לָכֶם **אֲנִי ה' אֱ-לֹהֵיכֶם** לֹא תִירְאוּ אֶת אֱלֹהֵי הָאֱמֹרִי אֲשֶׁר אַתֶּם יוֹשְׁבִים בְּאַרְצָם... | (ב) **אָנֹכִי ה' אֱ-לֹהֶיךָ אֲשֶׁר הוֹצֵאתִיךָ מֵאֶרֶץ מִצְרַיִם מִבֵּית עֲבָדִים**    לֹא יִהְיֶה לְךָ אֱלֹהִים אֲחֵרִים עַל פָּנָי: |

החיבור למעמד הר סיני מעצים את הביקורת כלפי ישראל המפירים את ברית סיני:

תוכחה זו מסבירה גם את תחילת הפרק – ביציאת מצרים הציל ה' את ישראל מיד אויביהם כדי שיקיימו את מצוותיו, ואילו בדור הנוכחי הם אינם מקיימים את מצוותיו ועובדים אלוהים אחרים, על כן מכרם ביד אויביהם. מידה כנגד מידה.

הנביא מסיים את דבריו באופן דרמטי " וְלֹא שְׁמַעְתֶּם בְּקוֹלִי". אנו מצפים לתגובת העם, ומהי תגובתו על התוכחה? לא נשמע קול, הכתוב אינו מוסר לנו דבר מדברי העם. דבר זה מפתיע לאור תגובת העם על התוכחה בפרק ב' (שאותו ראינו בתחילת היחידה). שם העם בכה על חטאיו, ואילו פה אין תגובה, אדישות מוחלטת, ואולי ייאוש מהמצב. ניתן להבין את הייאוש לאור המתואר בפס' א-י. השעבוד היה גדול כל כך ומייסר כל כך שהעם התייאש מגאולה עד שאפילו התוכחה לא עזרה ולא השפיעה עליו לשנות את התנהגותו ולשוב בתשובה.

גדעון צריך לפעול בקרב עם חוטא ומיואש.

כותב על כך הרב יגאל אריאל בספרו "עוז וענווה", עמ' 230:

הנביא המוכיח בפרקנו לא נהג כדרכם של הנביאים, לא תבע מן העם מאומה ואף לא הביא לו כל בשורה, אלא הצדיק את העונש וסיים בו. הסיבה לכך ברורה: באותה שעה שהעם התלונן על השעבוד ניצב בעפרה מזבח הבעל והאשרה, ולפי הכללים המקובלים לא היה הדור הזה ראוי לישועת ה'.

אף על פי כן הישועה באה. הנהגה האלוקית פועלת בדרכים רבות ויש לה מתכונות אחדות לגאולה. אם העם לא התעורר לשוב בתשובה מן השעבוד, אין טעם להמשיך את העונש (ואת התוכחה) עד בלי גבול. מטרת העונש היא חינוך ולא נקמה, ולכן הופכים את סדר הדברים ומזעזעים את העם בגילוי של חסד אלוקי מופלא, ואולי בעקבותיו יתעורר לתשובה.

זוהי נקודת המוצא בה נפגוש את מושיעם של ישראל, את גדעון.

## הקשר רחב [רשות]

השוואה בין סוף בראשית ותחילת שמות ובין סוף יהושע ותחילת שופטים

|  |  |  |
| --- | --- | --- |
|  | בראשית | יהושוע |
| סיומה של תקופת השיא | איחוד משפחת יעקב, מותו של יעקב בשיבה טובה, יוסף שליט על מצרים | העם יושב על אדמתו, כורת ברית מחודשת עם ה' |
| פסוקי הסיום | בראשית נ, כה: וַיַּשְׁבַּע יוֹסֵף אֶת בְּנֵי יִשְׂרָאֵל לֵאמֹר פָּקֹד יִפְקֹד אֱלֹהִים אֶתְכֶם וְהַעֲלִתֶם אֶת עַצְמֹתַי מִזֶּה:  (כו) וַיָּמָת יוֹסֵף בֶּן מֵאָה וָעֶשֶׂר שָׁנִים וַיַּחַנְטוּ אֹתוֹ וַיִּישֶׂם בָּאָרוֹן בְּמִצְרָיִם: | יהושע כד, כט: וַיְהִי אַחֲרֵי הַדְּבָרִים הָאֵלֶּה וַיָּמָת יְהוֹשֻׁעַ בִּן נוּן עֶבֶד ה' בֶּן מֵאָה וָעֶשֶׂר שָׁנִים:  .. (לב) וְאֶת עַצְמוֹת יוֹסֵף אֲשֶׁר הֶעֱלוּ בְנֵי יִשְׂרָאֵל מִמִּצְרַיִם קָבְרוּ בִשְׁכֶם |
|  | | |
|  | שמות | שופטים |
| ההתחלה מן החזרה לאחור (לתקופת שיא) | הירידה למצרים  ואלה שמות בני ישראל | מלחמות ישראל להורשת הגויים  חזרה על המוטיב 'ולא הוריש' |
| המצב הבעייתי (המסמל את התקופה הנוכחית) | שמות פרק א (ו) וַיָּמָת יוֹסֵף וְכָל אֶחָיו וְכֹל הַדּוֹר הַהוּא:  ... (ח) וַיָּקָם מֶלֶךְ חָדָשׁ עַל מִצְרָיִם אֲשֶׁר לֹא יָדַע אֶת יוֹסֵף: | שופטים פרק ב (ח) וַיָּמָת יְהוֹשֻׁעַ בִּן נוּן עֶבֶד ה' בֶּן מֵאָה וָעֶשֶׂר שָׁנִים:  (י) וְגַם כָּל הַדּוֹר הַהוּא נֶאֶסְפוּ אֶל אֲבוֹתָיו וַיָּקָם דּוֹר אַחֵר אַחֲרֵיהֶם אֲשֶׁר לֹא יָדְעוּ אֶת ה' וְגַם אֶת הַמַּעֲשֶׂה אֲשֶׁר עָשָׂה לְיִשְׂרָאֵל: |

## הקשר אישי [רשות]

פעמים רבות יש פער בין היכולת האמיתית ובין התחושה הפנימית.

בפרקנו אנו מוצאים את עם ישראל בתחושה של דלות וקטנות.

* מתי אנו מוצאים את עצמנו לא מאמינים ביכולתנו לצאת ממצב קשה?
* מה יכול להוציא אותנו ממנו?